Lejligheden var behageligt indrettet med sine 3 soveværelser og 3 baderum/wc plus opholdsrum og et køkken med til en start udstyret med morgenmads-produkter inkl. pulver kaffe til frit brug. Lejligheden var i fin stand og både vi og lejligheden blev serviceret på bedste vis under opholdet. Lejligheden ligger tæt på det lokale parlament, men et stykke vej fra det lokalt populære område "the Waterfront". Denne afstand betød intet for os, da vi havde valgt at leje en bil til at bringe vores 6 medlemmer store familie rundt til seværdighederne (Taffelbjerget, sæler, pingviner, Kap det Gode håb m.m.). Tværtimod var det dejligt at der med lejligheden frit fulgte en P-plads i et aflåst område i selve etageejendommen (vi fik til låns udleveret en fjernbetjening så portåbningen var nem ligegyldig ankomst tidspunktet). Ind- og udtjekning fra lejligheden foregik meget smidigt - vi fik nogle dage inden ankomst en mail med et telefonnummer og besked om at ringe når vi i den lejede bil forlod CapeTown Int. Airport - så stod man parat til at modtage os. Da vores fly først afgik om aftenen blev vi tilbudt et sted til vores bagage således at vi efter udtjekning ikke behøvede at køre rundt hele den sidste dag med vores bagage frit synligt i den lejede 8-personers bus (sikkerhed når vi parkerede ved turiststederne 'down-town'). Når vi inden vores ankomst e-mailede sammen fik vi også hver gang omgående fyldestgørende svar tilbage. Alt i alt følte vi os rigtig, rigtig godt behandlet af udlejerne.